Diari Oficial de la Generalitat Valenciana


Sumari del DOGV 9125, del 12-07-2021 (2021/7610)

DECRET 93/2021, de 9 de juliol, del Consell, de modificació del Decret 29/2021, de 19 de febrer, del Consell, d'aprovació de les bases reguladores i de concessió directa d'ajudes a persones físiques o jurídiques explotadores d'establiments públics d'oci nocturn, per la Covid-19.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9125

Data del DOGV
:   12-07-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/7610


Data del document
:   09-07-2021

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * política comercial
    * xicotet comerç
    * treball nocturn
    * ajuda pública
    * establiment
    * malaltia infecciosa

DECRET 93/2021, de 9 de juliol, del Consell, de modificació del Decret 29/2021, de 19 de febrer, del Consell, d'aprovació de les bases reguladores i de concessió directa d'ajudes a persones físiques o jurídiques explotadores d'establiments públics d'oci nocturn, per la Covid-19. [2021/7610]  
El Decret llei 4/2021, de 19 de febrer, del Consell, es va adoptar a fi d'aprovar mesures extraordinàries per a respondre a l'impacte generat per la crisi sanitària originada per la Covid-19, mitjançant l'establiment d'ajudes directes destinades a les persones físiques o jurídiques explotadores d'establiments públics d'oci nocturn de la Comunitat Valenciana. En l'apartat 1 de l'article 4 s'establia que l'import global màxim de les ajudes a concedir ascendiria a 8.000.000,00 d'euros, quantitat aquesta que en l'apartat 2 del mateix article es distribuïa, també de manera global, per tipologia d'empreses beneficiàries (3.725.000,00 euros destinats a empreses de tipologia A i 4.275.000,00 euros a empreses de tipologia B).  
En desenvolupament i aplicació d'aquest decret llei, es va aprovar el Decret 29/2021, de 19 de febrer, del Consell, d'aprovació de les bases reguladores i de concessió directa d'ajudes a persones físiques o jurídiques explotadores d'establiments públics d'oci nocturn, per la Covid-19. En l'apartat 2 de l'article 6 del Decret 29/2021 es recollia tant l'import global màxim de les ajudes a concedir, com la distribució per tipologies d'empreses beneficiàries, en els mateixos termes en què els havia establit el Decret llei 4/2021.  
Aquest decret llei ha sigut modificat pel Decret llei 10/2021, de 2 de juliol, quant a l'import global màxim de les ajudes a concedir, que passa a ser de 44.793.805,00 euros, amb la consegüent modificació de la distribució per tipologia d'empreses beneficiàries (6.025.000,00 euros destinats a empreses de tipologia A i 6.775.000,00 euros a empreses de tipologia B). L'adaptació operada ha vingut determinada, en síntesi, per la necessitat sobrevinguda d'atendre centenars de sol·licituds, presentades dins de termini i que s'ha acreditat complien els requisits establits, però que s'hagueren quedat sense ajuda, en un sector, com és el de l'oci nocturn, que ha patit de manera especial les conseqüències de la crisi sanitària originada per la Covid-19; resposta que havia d'adoptar-se, a més, de manera urgent, atés que el termini per a resoldre sobre les ajudes ha finalitzat.  
En haver-se modificat el Decret llei 4/2021 en l'import global màxim i la seua distribució per tipologia d'empreses afectades, correlativament també ha de modificar-se el Decret 29/2021, que va ser adoptat en desenvolupament i aplicació d'aquell. Per això, la modificació que del Decret 29/2021 ara s'efectua, afecta únicament a l'apartat 2 de l'article 6, mantenint-se la resta de l'articulat. Això determina que, a més del ja assenyalat en el seu moment, i que ara es reitera, sobre l'adequació als principis de necessitat, eficàcia, proporcionalitat, seguretat, transparència i eficiència, cal destacar que la modificació que ara s'efectua és la mínima imprescindible per a donar resposta a la necessitat a cobrir i així poder atendre a totes les empreses afectades.  
En concordança amb el procediment d'aquestes ajudes, que ho és per concessió directa, segons el que s'estableix en l'apartat 1.C de l'article 168 de la Llei 1/2015, de 6 de febrer, d'hisenda pública, del sector públic instrumental i de subvencions, i conforme amb el que es preveu en l'últim paràgraf del referit apartat, vinculat al caràcter excepcional de l'objecte i finalitat d'aquestes ajudes, com ja es contemplava en la disposició addicional segona del Decret 29/2021 -disposició addicional que no es modifica i es manté en vigor- mitjançant el corresponent expedient de modificació pressupostària podran generar-se els crèdits corresponents en l'estat de despeses del pressupost, amb l'informe previ de la direcció competent en matèria de fons europeus, sense que siguen aplicables els criteris i requisits establits en l'article 50.2 de la Llei 1/2015.  
En la tramitació d'aquest decret s'ha seguit el procediment establit i s'han emés els informes preceptius.  
En conseqüència, d'acord amb l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb l'article 28.c, de la Llei 5/1983, de 30 de desembre, de la Generalitat, del Consell; a proposta conjunta del president de la Generalitat i de la consellera de Justícia, Interior i Administració Pública, amb la deliberació prèvia del Consell, en la reunió de 9 de juliol de 2021,  
  
  
  
DECRETE  
  
Article únic. Modificació de l'apartat 2 de l'article 6 del Decret 29/2021, de 19 de febrer, del Consell, d'aprovació de les bases reguladores i de concessió directa d'ajudes a persones físiques o jurídiques explotadores d'establiments públics d'oci nocturn, per la Covid-19  
  
Es modifica l'apartat 2 de l'article 6 del Decret 29/2021 que queda redactat de la manera següent:  
«2. L'import global màxim de les ajudes que es concediran mitjançant aquest decret serà de 22.864.469,00 euros, que tindrà el desglossament següent per tipus de persona o entitat beneficiària:  
2.1. Per a les ajudes dirigides a les persones o entitats beneficiàries corresponents a la tipologia A) indicada en l'apartat 2 de l'article 2 d'aquest decret, es destinarà un import global màxim de 6.025.000,00 euros.  
2.2. Per a les ajudes dirigides a les persones o entitats beneficiàries corresponents a la tipologia B) indicada en l'apartat 2 de l'article 2 d'aquest decret, es destinarà un import global màxim de 6.775.000,00 euros.»  
  
  
DISPOSICIÓ ADDICIONAL  
  
Única. Aplicació de la disposició addicional segona del Decret 29/2021  
La disposició addicional segona del Decret 29/2021 no serà d'aplicació respecte de l'increment de l'import global màxim destinat a les ajudes, que es preveu en aquest decret. Per tant, l'increment previst en el present decret no serà susceptible d'inclusió en el PO FEDER 2014-2020 de la Comunitat Valenciana, mitjançant l'objectiu específic REACT-UE 3.2 (Reglament (UE) 2020/2221 del Parlament Europeu i del Consell, de 23 de desembre de 2020 € REACT UE) relatiu al suport a mesures d'ajuda econòmica a les regions més dependents dels sectors més afectats per la crisi de la Covid-19, i només podria cofinançar-se pels esmentats fons a posteriori, sempre que es complisquen, a més de l'elegibilitat, els requisits següents: que el centre gestor execute més del que s'ha programat, que existisquen altres centres gestors que certifiquen per davall de la seua assignació, que es realitze una reprogramació en la qual es detraga als centres gestors que no han arribat a la meta i s'assigne aquesta quantitat al gestor Presidència, i, que, per últim, s'aprove la reprogramació per l'òrgan competent.  
  
  
  
DISPOSICIÓ FINAL  
  
Única. Efectes  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà interposar potestativament recurs de reposició davant de l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana, de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.   
  
València, 9 de juliol de 2021  
  
El president de la Generalitat,  
XIMO PUIG I FERRER  
  
La consellera de Justícia, Interior  
i Administració Pública,  
GABRIELA BRAVO SANESTANISLAO